Só knou SAL vir Comair | Netwerk24
Deur William Horne 13 Februarie 2020 14:15
Comair se syfers het die afgelope jare agteruitgegaan. Foto: Felix Dlangamandla
Die wind onder Comair se vlerke het gaan lê, grotendeels weens die Suid-Afrikaanse Lugdiens (SAL) se wanbetaling van skadevergoeding ingevolge 'n hofbevel.
Comair, wat British Airways en Kulula plaaslik bedryf, sê Donderdag in 'n handelsverklaring die SAL het versuim om 'n betaalskedule te eerbiedig wat as deel van skadevergoeding vir teenmededingende gedrag aan Comair verskuldig is.
Volgens Comair is nog R790 miljoen uitstaande.
Dié geld was hoofsaaklik verantwoordelik vir Comair se uitmuntende voljaarresultate vir die boekjaar tot einde 30 Junie 2019.
Nou verwag die maatskappy dat sy verdienste vir die halfjaar tot einde Desember met meer as 170% teenoor 'n jaar gelede gaan tuimel.
Dit sal beteken Comair sal 'n netto verlies ly vir die ses maande.
Die SAL se wanbetaling is egter nie al wat Comair se resultate kniehalter nie.
Die maatskappy sê die oorskuif het hom ten duurste gekos.
Comair het drie 737 Max-vliegtuie bestel, waarvan een reeds afgelewer is en nou glad nie mag vlieg nie.
Die ander twee is reeds betaal, maar aflewering is gestaak totdat Boeing die foute met die ontwerp van die vliegtuig uitpluis.
Comair het gehoop om die 737 Max tesame met nuwe 737-800-vliegtuie in te span om meer mense op 'n slag te kan vervoer as op sy vorige 737-400-vliegtuie. Die groter kapasiteit van die nuwe vliegtuie sou British Airways en Kulula se vlugroetes winsgewender gemaak het.